**SAJTÓANYAG**

**23. Múzeumok Majálisa / Magyar Nemzeti Múzeum**

**2018. május 13.**

***Múzeumok a múzeumban –*** *hálózzuk be a múzeumot!*

**Megnyitó**: 2018. május 13. 10 óra

**Az Év múzeuma- és az Év kiállítása-díj átadása**: 2018. május 13. 13 óra

**2018. május 13-ánmúzeumok, kiállítóhelyek és gyűjtemények töltik meg a Magyar Nemzeti Múzeum klasszicista épületét. 70 kulturális intézmény gyűlik össze az ország különböző részéből, hogy a látogatók számára emlékezetessé tegye ezt az egynapos, rendhagyó fesztivált**.

A Múzeumok Majálisa olyan hosszú hagyományra tekint vissza, hogy megrendezését még a megszokott helyszín, a Múzeumkert éppen zajló rekonstrukciója sem gátolhatja meg!

A 23. majális így 2018-ban beköltözik a klasszicista múzeumpalota belső tereibe, hogy a nagy múltú falak fogják össze, keretezzék mindazt, amelyet a részt vevő 70 múzeum kínál. A különböző intézmények sokféleségét, egyediségét tükröző rendezvényen megmutatkoznak a múzeumi hálózatok, a múzeumok pedig behálózzák az épületet szórakoztató, ismeretterjesztő, készségfejlesztő, tudományos programjaikkal.

A 23. Múzeumok Majálisa három másik országos és nemzetközi eseményhez is kapcsolódik. A Közösségek Hete zárónapján megrendezett majális méltó lezárása a hét eseményeinek, amelyeket összefűz az ICOM (nemzetközi múzeumi szervezet) aktuális jelmondata: *Hyperconnected museums: New approaches, new publics - Múzeumok hiperhálózata – új megközelítés, új közönség*. Ez a gondolat a múzeumok kapcsolati hálójára, társadalmi tőkéjére, közösségi munkájára irányítja a figyelmet. Az idei majális a *Családok évéhez* is kapcsolódik*,* tovább erősítve az eddigi, szülőket, gyerekeket, nagyszülőket kiemelten megszólító hagyományt.

A Múzeumok Majálisán idén is átadják az **Év múzeuma- és Év kiállítása-díjakat**, amelyet az előző év kiugró teljesítményével érdemelhetnek ki a kitüntetett intézmények. A díjazottakat egy kerekasztal-beszélgetésen ismerhetjük meg 14 órakor a Lapidáriumban.

A **Múzeumi-zugoly** és a **Lapidárium** *a múzeumi szakemberek baráti találkozás*ainak, szakmai előadásoknak, kerekasztal-beszélgetéseknek és könyvbemutatóknak frekventált színtere**.** A látogatói útvonalak csomópontjainál található helyszíneken arra ösztönözzük a majálisozókat, hogy bekapcsolódjanak ezekbe a programokba, beszélgetésekbe és bepillantást nyerjenek a múzeumok szerteágazó életébe.

**A Nemzeti Múzeum belső tereit behálózó Műtárgysétányon idén a múzeum állandó kiállításaiban B E T Ű K szólítják meg a látogatókat.** Az útvonallal összekötött tárgyak sokfélék; anyaguk, méretük, használatuk és történetük eltérő, de mindegyik magán viseli ismert vagy ismeretlen alkotójának vágyát az emlékezésre, a rögzítésre és továbbadásra. A kultúra szövete, amely valaha körbefonta e tárgyakat, az idők során fölfeslett, mi pedig a foszlányokból próbáljuk kibogozni az üzenetet. Az útvonalat végigjárva az első karcolt csonteszközöktől – kereskedelmi és kulturális kölcsönhatások lenyomatain, pénzeken, ékszereken, képző- és iparművészeti alkotásokon át –, 20. századi „hibrid” tárgyakig juthatunk.

A helyszín talán az idén kicsit szűkebb, de ígérjük, hogy mindenki megtalálja a kedvének megfelelő szórakozást erre a vasárnapra, tesztelheti saját tudását a **Tudássétány**on és megismeri a múzeumok kreatív, izgalmas, közösségteremtő világát!

A Magyar Nemzeti Múzeum ebben az évben is színes, izgalmas programokat kínál minden korosztálynak - előadások, koncertek, tárlatvezetések és gasztronómiai kóstoló várja az érdeklődőket egész nap.

Az idén velünk majálisozik a **Hahó Együttes, Szilánk és az Egyszálgitár, Szeder és** a **Balázs Elemér Group.**

Bízunk benne, hogy a 23. Múzeumok Majálisa nemcsak a szokatlan helyszín és a rövidebb időtartam miatt válik emlékezetessé! Reméljük, 2018-ban a részt vevő intézmények olyan sűrű hálót szőnek, amelyen minél több látogató fennakad, és a múzeumok rendszeres látogatójává válik!

**Nyitva tartás:**

**2018. május 13. 9:30–19:00**

**Bejárat: az Arany János-szobor mellett!**

Információ:

*Szily Marianna,* *szily.marianna@hnm.hu**, + 36 30 4797263;*

*Berényi Marianna,* *berenyi.marianna@hnm.hu**, +36 30 788 7552*

<http://www.muzeumokmajalisa.hu/>

https://www.mnm.hu

https://www.facebook.com/nemzetimuzeum